Steen Bille
Steen Bille var en dansk søofficer, som under Slaget på Reden 1801 var chef for den søgående eskadre, og som under belejringen og bombardementet af København i 1807 dygtigt ledede hovedstadens søforsvar. Han blev udnævnt til admiral i 1829.
Før da var Steen Bille 1797-1800 i Middelhavet med en eskadre, der varetog den dansk-norske handels interesser i området, særligt ved at bekæmpe sørøveri fra Barbareskstaterne i Nordafrika.
Efter 1814 forestod Bille flådens genopbygning og var kongelig kommissarius under forhandlingerne om afståelsen af Norge. I 1831 blev han gehejmestatsminister, dvs. minister i Gehejmestatsrådet.